Đakovo, 1. ožujka 2019.

Broj: 263/2019.

Predmet: Pastoralni pohod pape Franje Skopju u utorak, 7. svibnja 2019.

 - *poziv i poticaj na sudjelovanje*

Svima

u Đakovačko-osječkoj nadbiskupiji

Draga braćo svećenici, redovnici i redovnice,

sva draga braćo i sestre u Đakovačko-osječkoj nadbiskupiji!

I mi smo s radošću primili vijest da će papa Franjo uskoro, tj. u utorak, 7. svibnja 2019. godine pohoditi grad Skopje u Sjevernoj Makedoniji. Tako su znakovite riječi uzete za geslo Papina pohoda: „Ne boj se stado malo!“ (Lk 12,32). U njima se krije i činjenica brojčano male zajednice katoličkih vjernika u toj zemlji, no te nas Kristove riječi još više upućuju na trajno pouzdanje u Božju ljubav iz koje kršćanima, u svim životnim okolnostima i u svim narodima i kulturama, izvire snaga svjedočanstva o daru i ostvarenju Božjega kraljevstva započetoga u Isusu Kristu. Upravo to svjedočanstvo vjere, koje nam posebno snažno sjaji u primjeru sv. Majke Terezije, rođene u krilu skopskoga „maloga stada“, želi svojim pastoralnim pohodom Skopju ohrabriti i poduprijeti papa Franjo.

Na susret sa Svetim Ocem u Skopje, i nas iz Hrvatske, veoma srdačno poziva domaćin Papina pohoda, biskup u Skopju mons. Kiro Stojanov. U njegovu pozivu prepoznajemo odraz naše povezanosti i solidarnosti sa svećenicima, vjernicima i zajednicama u Skopskoj biskupiji te grkokatoličkoj Strumičko-skopskoj eparhiji. Prepoznajemo također i odjek vrijedne uzajamne suradnje kroz povijest, u kojoj osobito vrijednu baštinu predstavlja potpora makedonskome narodu našega biskupa Josipa Jurja Strossmayera.

Stoga vas, draga braćo svećenici i vjernici, ovim posebnim pismom potičem i pozivam da se pridružimo hodočašću i susretu sa Svetim ocem u Skopju 7. svibnja ove godine. Uz izvanredno iskustvo crkvenoga zajedništva, ovo će nam hodočašće pružiti i vrijednu priliku susreta s lijepim makedonskim krajem, narodom i kulturom. Potrebne obavijesti, detaljni program koji uključuje središnje euharistijsko slavlje s Papom, susret s mladima i osobama posvećenoga života, kao i sve ostale upute moći će se uskoro pronaći na posebnoj mrežnoj stranici „Papa u Makedoniji“. Za informacije i pojašnjenja bit će vam na raspolaganju Središnji ured našeg Pastoralnoga centra u Đakovu (tel. 031/802-227; e-mail: pastoralni.centar@djos.hr).

Vas, draga braćo svećenici, molim da u svojim župama već sada vjernicima najavite ovo hodočašće i potaknete ih na sudjelovanje te, u koordinaciji s dekanima, poduzmete potrebne korake oko organizacije hodočašća. Dekane istodobno molim da *do Velikoga četvrtka, tj. do 18. travnja 2019.*, a najkasnije do Vazmenoga utorka, 23. travnja, u naš Pastoralni centar u Đakovu prijave broj hodočasnika iz župa dekanata, s ostalim podatcima koji će biti potrebni, prema uputama koje ćemo dobiti iz Skopja.

Pozdrav i blagoslov u Gospodinu!

Drago Marković ✠ Đuro Hranić

 kancelar nadbiskup metropolit